**Koulutyttöjen sieppaus Nigeriassa** tapahtui vuonna 2014 14.–15. huhtikuuta välisenä yönä Chibokissa, Koillis-Nigeriassa, kun ääri-islamistinen järjestö Boko Haram kaappasi 276 koulutyttöä. Boko Haramin joukot murtautuivat koululle, ampuivat vartijat ja pakottivat opiskelijat kuorma-autoihin. Tytöt olivat 16–18-vuotiaita. Boko Haram oli aiemminkin tehnyt iskuja kouluihin, koska se pitää niitä islamin oppien vastaisina. Monet kouluista oli suljettu iskujen takia, mutta Chibokia pidettiin turvallisena, ja koulu oli auki päättökokeita varten. Sieppaus oli eräänlainen huipentuma terroristijärjestön toiminnalle, jossa se on iskenyt kouluihin, kristittyjä, poliiseja, pettureina pitämiään muslimeja vastaan. Nigerialaiset viranomaiset ovat arvioineet, että kaapatut on saatettu viedä Kameruniin tai Tšadiin. Viranomaiset tarjoavat 300 000 dollarin vihjepalkkion ratkaisevasta vihjeestä.

Järjestö kaappasi myöhemmin toukokuussa lisää koululaisia.

Ensimmäinen tyttö löydettiin toukokuussa 2016, ja vuonna 2024 myöhemmin yhteensä yli 180 tyttöä oli vapautettu tai paennut, suuri osa heistä hallituksen ja Boko Haramin neuvottelujen kautta.

Reaktiot maailmalla
-------------------

Yhdysvaltain ensimmäinen nainen Michelle Obama kampanjoi vahvasti koulutyttöjen vapauttamisen puolesta. Yhdysvallat tarjosi vuonna 2014 apua Nigerian hallitukselle kaapattujen vapauttamiseksi. Britannian ulkoministeri William Hauge on luvannut Britannian tarjoavan käytännön apua Nigerialle tilanteen ratkaisemisessa. Samoin Kiina ja Ranska ovat luvanneet apua. Koulutyttöjen vapauttamisen puolesta nousi myös suuri sosiaalisen median kampanja #BringBackOurGirls.

Vapauteen päässeet tytöt
------------------------

Osa tytöistä pystyi karkaamaan heti sieppauksen jälkeen, mutta yli 200 jäi vangiksi.

Toukokuussa 2016 Nigerian armeija löysi ensimmäisen tytön, 19-vuotiaan Amina Ali Nkekin, Sambisan metsästä Pohjois-Nigeriassa. Hän oli saanut lapsen, joka hänellä oli mukanaan, ja lisäksi hänen seurassaan oli mies, jonka Nkeki sanoi olevan aviomiehensä. Nkeki kertoi, että tyttöjä kidutettiin ja pakotettiin naimisiin taistelijoiden kanssa, ja jotkut tytöistä olivat kuolleet. Lokakuussa 2016 hallitus sai neuvoteltua 21 tytön vapauttamisesta.

Toukokuun 2017 alussa noin 80 tyttöä vapautettiin. Hallituksen mukaan kyse oli vaihtokaupasta, jossa viranomaiset puolestaan päästivät vapaaksi järjestön taistelijoita. Huhtikuussa 2024 vapautettuja tai sieppaajiltaan paenneita oli yli 180.

Osa vapautetuista naisista on palannut takaisin Boko Haramin joukkoihin. Syitä palaamiselle saattavat olla esimerkiksi heidän kokemansa stigmatisointi sekä huonot taloudelliset olosuhteet. Osa on myös valittanut olosuhteista valtion kuntoutuskeskuksissa, jonne entisiä siepattuja on sijoitettu. Kritiikkiä on herättänyt myös valtion hanke, jossa Boko Haramin taisteilijoita on armahdettu antautumisen johdosta. Osa antautuneista olivat tyttöjen sieppaajia.

Lähteet
-------

1. 1 2  Laitinen, Joonas: Nigeria tarjoaa 300 000 dollarin korvauksen kaapatuista teinitytöistä *Helsingin Sanomat*.  7.5.2014.  Arkistoitu 11.5.2014. Viitattu 9.5.2014.
2. 1 2  Heikentynyt Boko Haram vapautti kymmeniä sieppaamiaan tyttöä – Nigeria vapautti vastineeksi kapinallisia *Helsingin Sanomat*.  6.5.2017. Viitattu 11.5.2017.
3. 1 2 3  Nigeria Chibok abductions: What we know *BBC News*.  8.5.2017. Viitattu 8.5.2017. (englanniksi)
4. ↑  Huusko, Jukka: Teinitytöt siepannut Boko Haram elää lisääntyvästä sekasorrosta *Helsingin Sanomat*.  9.5.2014.  Arkistoitu 10.5.2014. Viitattu 9.5.2014.
5. 1 2  Yhdysvallat tarjoaa sotilasapua siepattujen tyttöjen pelastamiseksi *Helsingin Sanomat*.  6.5.2014.  Arkistoitu 11.5.2014. Viitattu 9.5.2014.
6. ↑  Britannia tarjoaa apua nigerialaistyttöjen etsintään *Helsingin Sanomat*.  6.5.2014.  Arkistoitu 12.5.2014. Viitattu 9.5.2014.
7. 1 2  Hannula, Tommi: Maailma jakaa nigerialaisten tuskan – twiitti kerrallaan *Helsingin Sanomat*.  9.5.2014.  Arkistoitu 11.5.2014. Viitattu 9.5.2014.
8. ↑  Nigeriassa iloitaan – Boko Haramin piinaama Amina tapasi presidentin *Yle Uutiset*.  22.5.2016. Viitattu 9.5.2017.
9. 1 2  Yemisi Adegoke: Chibok girls feel let down 10 years after Nigeria kidnapping *BBC News*.  14.4.2024. BBC. Viitattu 14.4.2024. (englanniksi)
10. ↑  Letter from Africa: Freed Boko Haram 'wives' return to captors *BBC News*.  26.7.2017. Viitattu 28.7.2017. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Koulutyttöjen sieppaus Nigeriassa**.